‘Transformasiedruk kan laaste suksesvolle skole vernietig’Argieffoto Alana Bailey, adjunk uitvoerende hoof van AfriForum, het gesê volgens die departement se eie syfers, is 80% van die skole in die land wanfunksioneel. “Voormalige Model C-instellings tel oorwegend onder die suksesvolle 20% skole. Die DG se aanval op hulle skep die indruk dat die departement gehalte-onderrig ondergeskik aan ŉ rasagenda stel,” het Bailey gesê. “Die departement se eerste prioriteit moet die prestasie van skole wees, nié die rassesamestelling van hul personeel nie.” Sy het bygevoeg spanning neem toe wat belowende jongmense van loopbaangeleenthede daarin afskrik, wanneer rasagendas die fokus van ŉ sektor word. “Daar is reeds ŉ groot tekort aan jong onderwysers in die land. Die DG se boodskap behoort te lui dat gehalte ononderhandelbaar is en geen onderwyser wat hom of haar tot gehalte-onderrig verbind, sal weens ŉ transformasie- of enige ander agenda uitgesluit word nie.” Die Solidariteit Beweging het verlede week ŉ toekomsberaad oor onderwys gehou, waar beklemtoon is die departement se inmenging in onder meer aanstellings, taalbeleid en toelatingsprosedures, kan baie nadelig op die voortbestaan van openbare skole inwerk. Strategieë is ook bespreek om uitnemende Afrikaanse onderrig in die toekoms te beskerm en uit te bou. “Skoolgemeenskappe moet sterk standpunt teen boodskappe soos dié van die DG inneem, om te verseker gehalte word nie ondergeskik aan ras- en ideologiese agendas gestel nie,” het Bailey gesê.